Dojem z vydareného večera si nerozvážnosťou pokazil. Manel Kape (19-6) predviedol v austrálskom Sydney pozoruhodný výkon a brazílskemu súperovi uštedril pri premiére v UFC vôbec prvú kariérnu prehru. Bezprostredne po dueli sa ho však zmocnila eufória a v návale emócií si nedal pozor na to, čo hovorí.
Mladý talent Felipe dos Santos (7-1) prvotne nemal na karte v Austrálii vôbec figurovať. Ponúknutú možnosť bojovať vzal na poslednú chvíľu a pri svojej premiére medzi svetovou elitou vôbec nesklamal. Hoci sa pred súperom musel skloniť úplne po prvý raz na profesionálnej úrovni, predvedený výkon ocenili aj zástupcovia UFC, ktorí oboch protagonistov odmenili bonusom za Zápas večera. K dohodnutému platu si preto mohli prirátať ďalších 50-tisíc dolárov.
Spokojnosťou naopak sršal víťaz Manel Kape. Rodák z Angoly sa však v pozápasovom rozhovore nevenoval predchádzajúcim minútam. Schuti sa pustil do svojho pôvodného konkurenta. "Ty si kus ho**a!," adresoval nahnevane slová do publika, odkiaľ celý turnaj sledoval zranený Kai Kara-France (24-11).
"Starboya" sa emócie zmocnili natoľko, že na konci svojej reči utrúsil homofóbnu poznámku. "Ak opäť odmietneš zápasiť, pôjdem do tvojho mesta, prídem do tvojho gymu a tam si dáme sparing. Všetci tvoji tímoví kolegovia sú buze***ti," vyslovil nervózne, pričom moderátor Daniel Cormier mu okamžite odtrhol mikrofón spred úst.
Iba niekoľko minút pred ním použil v spŕške vulgarizmov venovaných austrálskemu publiku rovnako nevhodný výraz Charles Radtke (8-3). Podľa pravidiel správania UFC môžu byť bojovníci potrestaní za akékoľvek správanie, ktoré možno považovať za škodlivé pre propagáciu organizácie. Obaja hriešnici sa za svoje konanie neskôr ospravedlnili.